भजन.
13.
दाऊदया भजन हे परमप्रभु! छिं जितः गुबलय् तक ल्‍वःमंकाच्‍वनादी? सदां ल्‍वःमंकाच्‍वनेगु ला? छि गुबलय् तक जिपाखें फस्‍वयाच्‍वनादी? 
गुबलय् तक जिं दुःखकष्‍ट सह यानाच्‍वनेगु? गुबलय् तक जिं चान्‍हि नुगः मछिंकाच्‍वनेगु? गुबलय् तक जिमि शत्रुतय्‌सं जितः बुकातइगु? 
जितः स्‍वयादिसँ, हे परमप्रभु जिमि परमेश्‍वर, अले लिसः बियादिसँ। जिगु मिखायात जः बियादिसँ, मखुसा जि सी। 
जिमि शत्रुतय्‌त थथे धकाः जितः लाय्‌बुइके बियादी मते, “जिमिसं वयात बुकेधुन।” जि बूगुलिइ इमित लय्‌ताय्‌के बियादी मते। 
जितः छिगु सदां दइगु दया मायाय् विश्‍वास दु, अले जि छिं बचय् यानादीगुलिइ लय्‌तायाच्‍वने। 
जिं परमप्रभुया भजन हाले छाय्‌धाःसा परमप्रभुं जितः स्‍वयादीगु दु। 
