१ राजा.
10.
गुबलय् शेबायाम्‍ह रानीं सोलोमनया नां व वया परमप्रभुलिसें दुगु स्‍वापुया बारे न्‍यन, उबलय् व थाकुगु थाकुगु न्‍ह्यसःत ज्‍वनाः सोलोमनयात जाँचय् यायेत वल। 
वं थःनापं छगू हुल सेवा याइपिं मनूत अले मसला, यक्‍व लुँ क्‍वबिका तःपिं ऊँटत व मू वंगु थी ज्‍वनाः वल। वं सोलोमनयात नापलात अले वयागु न्‍ह्यःने थःगु नुगलय् दुगु न्‍ह्यसःत तल। 
सोलोमनं वयागु फुक्‍क न्‍ह्यसःया लिसः बिल। वयागु छगू नं न्‍ह्यसः जुजुयात थाकु मजू। 
शेबायाम्‍ह रानीं सोलोमनया बुद्धि व वं दय्‌कूगु दरबार खन। 
अले वं सोलोमनयागु टेबिलयागु नयेगु नसा, दरबारया भारदारतय्‌गु च्‍वनेगु पहःचहः, झःझः धाःगु वसः पुनातःपिं च्‍यःत, व दाखमद्य त्‍वंकीपिं व परमप्रभुया देगलय् वं छाःगु होमबलि फुक्‍क खनाः व वातां जुल। 
वं जुजुयात धाल, “छिं यानादीगु ततःधंगु ज्‍या व छिगु बुद्धिया बारे जिं थःगु देशय् छु न्‍यना व धात्‍थें खः खनिसा। 
तर थः हे वयाः थःगु मिखां मखंतले मनूतय्‌सं धाःगु खँय् विश्‍वास मयाना। छिगु बुद्धिया बारे जिं बच्‍छि हे न्‍यनागु मदु खनिसा। छिके मनूतय्‌सं धाःगु स्‍वयाः यक्‍व बुद्धि व धन-सम्‍पत्ति दु खनिसा। 
धन्‍य खः छिकपिनि मनूत! न्‍हियान्‍हिथं छिगु न्‍ह्यःने च्‍वनाः छिगु बुद्धिया खँ न्‍यनीपिं छिकपिनि थुपिं हाकिमत धन्‍य खः। 
परमप्रभु छिकपिनि परमेश्‍वरया प्रशंसा जुइमा। वय्‌कः छि खनाः गुलि लय्‌तायादी व छितः जुजु दय्‌काः थःगु नामय् शासन याके बियाः क्‍यनादीगु दु। छाय्‌धाःसा परमप्रभुं इस्राएलयात सदां माया यानादी। उकिं न्‍याय व धार्मिकता तया तयेत वय्‌कलं छितः इस्राएलयाम्‍ह जुजु दय्‌कादीगु दु।” 
अनंलि वं जुजुयात प्‍यंगू (४) टन लुँ, यक्‍व मसला व मू वंगु थीत बिल। शेबाया रानीं सोलोमन जुजुयात ब्‍यूगु ति हे यक्‍व मसला हाकनं गुबलें महल। 
(हीरामया जहाजं ओपीरं लुँ हइगु। अनं इमिसं चन्‍दनया सिँ व मू मू वंगु थी नं जहाजं हइगु। 
जुजुं थुपिं चन्‍दनया सिँ परमप्रभुया देगः, दरबारया लागि थां, म्‍ये हालीपिनिगु निंतिं वीणा व सारंगीत दय्‌कल। थ्‍व स्‍वयाः न्‍हापा यहूदा देशय् थज्‍याःगु चन्‍दनया सिँ सुनानं खंगु मदु अले थौं तक नं खने मदुनि।) 
शेबायाम्‍ह रानीं फ्‍वंगु फुक्‍क जुजु सोलोमनं वयात बिल। थ्‍व बाहेक वं तःधंगु नुगलं मेगु नं यक्‍व बिल। अले व थः मनूतनापं थःगु देशय् लिहां वन। 
दँय्‌दसं सोलोमन जुजुयाथाय् २३,००० किलोग्राम ति लुँ वइगु। 
उलि जक मखु वयाथाय् बन्‍जाःतपाखें नं कर वइगु। अरबी जुजुपिं व इस्राएलया प्रान्‍त प्रान्‍तयापिं बडा-हाकिमतय्‌सं पुलिगु कर नं वयात दइगु। 
सोलोमन जुजुं लुँया पातायागु निसःग ततःधंगु ढाल दय्‌कल। छगू छगू ढाल दय्‌केत न्‍हय्‌गू किलोग्राम ति लुँ छ्यल। 
सोलोमनं लुँया पातायागु स्‍वसःग चिचीधंगु ढाल नं दय्‌कल। छगू छगू ढालय् १.७ किलोग्राम ति लुँ दु। जुजुं “लेबनानया गुँ” धाःगु दरबारय् उपिं तल। 
अले जुजुं किसिया दं तयाः बांलाकातःगु छगू तःधंगु सिंहासन नं दय्‌काः उकियात भिंगु लुं भुनाबिल। 
उगु सिंहासनया खुगू त्‍वाथः दु। उकिया ल्‍युनेपाखे ग्‍वःलाःगु च्‍वका दु। फेतुयेगु थाय्‌या निखेपाखें ल्‍हाः दिकेगु थाय् दु, अले उपिं ल्‍हाः दिकेगु थाय्‌नापं दनाच्‍वंपिं सिंहत दय्‌कातःगु दु। 
खुगुलिं त्‍वाथःया निखेंपाखे छम्‍ह छम्‍ह यानाः मुक्‍क झिंनिम्‍ह सिंह दु। सोलोमनया सिंहासन थें ज्‍याःगु सिंहासन संसारय् मेगु मदु। 
जुजु सोलोमनया फुक्‍क त्‍वनेगु ख्‍वलात लुँयागु खः। अले “लेबनानया गुँ” धाःगु दरबारय् दुगु फुक्‍क थलबल नं लुँयागु खः। छुं नं चिज वहलं दय्‌कूगु मखु छाय्‌धाःसा सोलोमनया पालय् वहः तसकं दं। 
हीरामया जहाजतनापं समुद्रय् वनीगु वया ब्‍यापारी जहाज नं दु। वया जहाजं स्‍वदँ-स्‍वदँय् छकः लुँ, वहः, किसिया दं, माकः व म्‍हय्‌खा ज्‍वनाः वइगु। 
सोलोमन जुजुयाके पृथ्‍वीयापिं मेपिं जुजुपिन्‍के स्‍वयाः यक्‍व धन-सम्‍पत्ति व बुद्धि दु। 
परमेश्‍वरं वयागु नुगलय् तयादीगु बुद्धि न्‍यनेत पृथ्‍वीयापिं फुक्‍क मनूतय्‌सं वयात नापलाये मास्‍ति वय्‌कीगु। 
वयाथाय् वइपिं सकसिनं दँय्‌दसं वहः व लुँया थलबल, वसः, ल्‍वाभः, अत्तर, मसला अले सल व खच्‍चरत कोसेलि हइगु। 
सोलोमनं रथ व सल मुंकल। वया १,४०० ग रथ व १२,००० म्‍ह सल दु। उमित वं रथ तइगु शहर शहरय् व यरूशलेमय् थःथाय् तल। 
जुजुं यरूशलेमय् वहःयात ल्‍वहं थें दंकाबिल। वया पालय् यरूशलेमय् देवदारुया सिँ पच्‍छिमी फेदीया यःमरिमा थें हे यक्‍व दु। 
सोलोमनया सलत मिश्र देश व क्‍यूएं हइगु खः। जुजुया बन्‍जातय्‌सं उपिं क्‍यूएं उबलय्‌यागु मूकथं न्‍याना हइगु। 
इमिसं मिश्र देशं छगः रथ, ६.९ के.जी. वहः व छम्‍ह सल १.७ के.जी. वहलं झिके याइगु। इमिसं उपिं हित्तीतय् व अरामीतय् जुजुपिन्‍थाय् नं छ्वइगु। 
