प्रस्‍थान.
18.
परमेश्‍वरं मोशा व थः प्रजा इस्राएलया निंतिं छु छु यानादिल, गय्‌ यानाः परमप्रभुं इस्राएलीतय्‌त मिश्रं पित हयादिल धइगु खँ मिद्यान देशयाम्‍ह पुजाहारी, मोशाया ससःबौ यित्रों न्‍यन। 
मोशां छुं ईया लागि थः कलाः सिप्‍पोरा व वया निम्‍ह काय्‌पिन्‍त थःछेँय् छ्वःबलय् वया ससःबौ यित्रों इमित लसकुस यात। 
छम्‍ह काय्‌यागु नां गेर्शोम खः। मोशां “जि मेगु देशय् परदेशी जुयाच्‍वनागु दु” धकाः थथे नां छुना ब्‍यूगु खः। 
मेम्‍हय्‌सिगु नां एलीएजर खः। थुकिया अर्थ “जिमि बौया परमेश्‍वरं जितः ग्‍वाहालि यानाः फारोया तरवारं बचय् यानादिल।” 
मोशाया काय्‌पिं व कलाःयात ज्‍वनाः यित्रो परमेश्‍वरया पर्वतया लिक्‍क मरुभूमिइ मोशा पाल ग्‍वयाः च्‍वनाच्‍वंगु थासय् वल। 
यित्रों मोशायात थथे धकाः बुखँ छ्वल, “जि छिमि ससःबौ यित्रो छिमि कलाः व छिमि निम्‍हं काय्‌पिन्‍त ज्‍वनाः छन्‍थाय् वयाच्‍वनागु दु।” 
मोशा थः ससःबौयात नापलायेत पिहां वल। वयात नाप लानाः भागि यानाः घय्‌पुल। इमिसं थःथवय् म्‍हंफु मफु न्‍यन। अले पालय् दुहां वन। 
मोशां थः ससःबौयात परमप्रभुं इस्राएलीतय्‌गु निंतिं फारो व मिश्रीतय्‌त यानादीगु फुक्‍क खँ, लँय् थःपिन्‍त जूगु दुःख व परमप्रभुं गथे यानाः इमित बचय् यानादीगु खः व फुक्‍क खँ कन। 
इस्राएलीतय्‌त मिश्रीतय्‌गु ल्‍हातं त्‍वःतकाः हयादीबलय् परमप्रभुं यानादीगु भिंगु ज्‍याखँ न्‍यनाः यित्रो तसकं लय्‌ताल। 
वं धाल, “छिमित मिश्रीत व फारोया ल्‍हातं त्‍वःतकादीम्‍ह परमप्रभुया जय जुइमा। 
मिश्रीतय्‌सं इस्राएलीतय्‌त क्‍वह्यंकूगुलिं परमप्रभुं इमित अथे यानादीगु दु। आः जिं परमप्रभु मेपिं द्यःत स्‍वयाः तःधंम्‍ह खः धकाः सिल।” 
अले यित्रों परमेश्‍वरया निंतिं होमबलि व मे मेगु बलि छाल। अले हारून व इस्राएलयापिं फुक्‍क थकालित मोशाया ससःबौ यित्रो नापं परमेश्‍वरया न्‍ह्यःने भ्‍वय् नयेत वल। 
कन्‍हय् खुन्‍हु मोशा मनूतय्‌गु न्‍याय यायेत फ्‍यतुल। सुथंनिसें बहनि तक मनूत वयागु जवंखवं दनाच्‍वन। 
यित्रों मोशां मनूतय्‌गु निंतिं यानाच्‍वंगु फुक्‍क ज्‍याखँ खनाः वयात न्‍यन, “छिं मनूतय्‌गु निंतिं यानाच्‍वनागु थ्‍व छु ज्‍या खः? छि याकःचा जक छाय् न्‍याय यायेत च्‍वनादियागु? थुलिमछि मनूत सुथंनिसें बहनी तक छिगु जवंखवं दनाच्‍वंगु दु।” 
मोशां धाल, “जिं थथे यायेमाः छाय्‌धाःसा मनूत परमेश्‍वरयागु इच्‍छा थुइकेत वइगु। 
इमि दथुइ छुं कचवं पिहां वल कि इपिं जिथाय् वइ, अले जिं इमिगु दथुइ न्‍याय यानाबीगु। अले इमित परमेश्‍वरयागु नियम स्‍यनेकने यायेगु।” 
यित्रों वयात धाल, “छिं यानादीगु थ्‍व ज्‍या पाय्‌छि मजू। 
थुकिं छि व छिथाय् वइपिं थुपिं मनूत नं त्‍यानुचाइ। थ्‍व छिगु निंतिं तसकं थाकुगु ज्‍या खः। छि याकःचां थ्‍व ज्‍या कःघाये फइ मखु। 
जिं छितः छुं बांलाःगु सल्‍लाह बी। अले परमेश्‍वर छिलिसे दइ। छि मनूतय्‌पाखें इमिगु ल्‍वापुख्‍यापु परमेश्‍वरया न्‍ह्यःने यंकेगु थिक जुइ। 
छिं इमित परमेश्‍वरया विधि व नियम स्‍यनेगु यानादिसँ। अले इपिं वनेमाःगु लँपु व इमिसं यायेमाःगु ज्‍या स्‍यनादिसँ। 
उकिं परमेश्‍वरया ग्‍याःभय काइपिं, मभिंगु ज्‍याखं लबः मकाइपिं, पत्‍याः यायेबहःपिं मनूतय्‌त ल्‍ययाः इमित झिम्‍ह, नेय्‌म्‍ह, सछिम्‍ह, द्वःछिम्‍हय्‌सिया नायः यानाब्‍यु। 
इमिसं हे न्‍ह्याबलें मनूतय्‌गु न्‍याय यायेगु यायेमाः। थाकुगु मुद्दा जक छिथाय् हय्‌केबियादिसँ। चिचीधंगु मुद्दा इपिं थःपिन्‍सं हे क्‍वःछीमाः। थुकथं छिगु ज्‍या इमिसं इनाकाइगुलिं छितः अपुइ। 
छिं थथे यानादिल धाःसा अले परमेश्‍वरं थज्‍याःगु आज्ञा बियादिल धाःसा छिं ताः ई तक ज्‍या यानादी फइ, अले मनूत नं लय्‌तायाः वने फइ।” 
मोशां थः ससःबौयागु खँ न्‍यनाः वं धाःथें हे फुक्‍क यात। 
वं इस्राएलीतय् दथुं व ज्‍या यायेफुपिं मनूतय्‌त ल्‍ययाः इमित द्वःछिम्‍ह, सछिम्‍ह, नेय्‌म्‍ह व झिम्‍ह-झिम्‍हय्‌सिया नायः यानाबिल। 
उबलय्‌निसें इमिसं मनूतय्‌गु न्‍याय यायेगु यात। थाकुगु थाकुगु मुद्दा इमिसं मोशायाथाय् हयेगु यात। चिचीधंगु खँय् इमिसं थःपिन्‍सं हे क्‍वःछिना छ्वइगु जुल। 
अले मोशां थः ससःबौयात बिदा बिल। यित्रो थःगु देशय् लिहां वन। 
